23MOC-83

Nafarroako Gorteetako kide den eta Vox Nafarroa foru parlamentarien elkarteari atxikita dagoen Emilio Jiménez Román jaunak, Legebiltzarreko Erregelamenduaren 219. artikuluan xedatzen denaren babesean, honako mozio hau aurkezten du, 2023ko azaroaren 30eko Osoko Bilkuran eztabaidatu eta bozkatzeko: Botere-banaketa eta oinarrizko izaera estatu demokratiko batean

Espainiako Konstituzioak 1.1 artikuluan finkatu zuen Espainia estatu demokratiko gisa eratzen dela, oinarri hartuta botereen banaketa duen sistema bat: exekutiboa, legegilea eta judiziala. Konstituzioaren esparrutik abiatuta, hainbat mailatako arau askok arautzen dute hiru botereetako bakoitza osatzen duten erakundeen existentzia, osaera eta funtzionamendua.

Botere-banaketarekiko errespetua funtsezkoa da sistema politikoak gure herrialdean duen legezko oinarri gisa funtziona dezan, baina gaur egun, praktikan, Gobernua etengabe eta gero eta gehiago mespretxatzen ari da botere-banaketaren printzipioa.

Era berean, Espainiako Konstituzioaren 23. artikuluak gure Konstituzioak bermatzen duen oinarrizko eskubide bat finkatzen du, parte-hartze politikorako eskubidea sistema demokratikoaren testuinguruan irudikatuz, 1. artikuluan ezarritakoaren arabera.

Demokrazian, erabakigarria da nabarmentzea politikariek ordezkarien eta ordezkatuen arteko bitartekari gisa jardutea erakundeetan, eta gobernuaren lana kontrolatzeko baliagarriak izatea. Subiranotasuna egikaritzeko funtsezko forma horrek harreman estua ezartzen du, beraz, Estatu demokratikoaren esparruan, parte-hartze politikorako eskubidearekin.

Kontrol parlamentarioak, izaera juridikoa izan beharrean, izaera politikoa du, taldeek eta alderdiek osatutako eragile politikoen esku baitago, gizartearen kontura protagonismoa hartzen dutenak.

Horrela, botere publikoen gehiegikeriak, irregulartasunak eta arbitrariotasunak saihestu nahi dira. Horretarako, gardentasunez jardun behar da, Gobernuaren kudeaketa ebaluatu ahal izateko. Kontrol hori gobernuaren jarduna Legebiltzarrean zaintzeko, azaltzeko, eztabaidatzeko eta ebaluatzeko jarduera gisa identifikatu da; oposizioko gutxiengoek egiten dute lan hori, eta horregatik dira garrantzitsuak sistema konstituzionaletan eta demokratikoetan.

Hori horrela, azaldutakoaren babesean;

Bakarra. Nafarroako Parlamentuak Nafarroako Gobernua premiatzen du botere-banaketa errespeta dezan.

Iruñean, 2023ko azaroaren 23an

Foru parlamentaria: Emilio Jiménez Román